**Pekka Saarenheimo** (s. 6. toukokuuta 1982 Oulunsalo) on suomalainen entinen jääkiekkoilija. Hän oli pelipaikaltaan keskushyökkääjä, mutta osasi toisinaan pelata myös laitahyökkääjänä. Saarenheimon vahvuuksiin kuului monipuolisuus, kahden suunnan pelaaminen, nopeus, ketteryys ja työntekeminen. Hänen heikkouksiinsa puolestaan kuului ajoittaiset paikallaan junnaamiset ja pehmeys. Hän pelasi urallaan SM-liigassa yhteensä 658 runkosarjaottelua tehopistein 122+179=301 ja keräten 483 jäähyminuuttia sekä 96 playoff- ja playout-ottelua tehopistein 9+13=22 ja keräten 50 jäähyminuuttia. Saarenheimo pelasi myös yhden kauden Ruotsissa.

Ura
---

### Seuraura

Saarenheimo oli Kiekko-Kettujen (myöhemmin Laser HT) kasvatti. Hän siirtyi D-juniori-ikäisenä Oulun Kärppiin, jossa Saarenheimo teki SM-liigadebyyttinsä kaudella 2000–2001, jolloin hän pelasi seitsemän runkosarja- ja neljä playoff-ottelua tehden yhden syöttöpisteen. Pääosin Saarenheimo pelasi kauden vielä A-nuorissa. Hän oli tehoilla 27+20=47 A-nuorten SM-liigan maalipörssin seitsemäs, Kärppien toiseksi paras pistemies Mika Pyörälän jälkeen sekä toiseksi paras maalintekijä Juha-Pekka Haatajan jälkeen.

Kaudesta 2001–2002 Saarenheimo pelasi ison osan vielä A-nuorissa ja haki seitsemän Mestis-ottelun verran vauhtia Mikkelin Jukureista, kunnes hän vakiinnutti paikkansa Kärppien SM-liigakokoonpanossa tehden 27 runkosarjaottelussa tulokastehot 2+4=6. Ensimmäisen liigamaalinsa Saarenheimo teki 2. helmikuuta 2002 Tapparaa vastaan. Huhtikuussa 2002 hän teki kaksivuotisen jatkosopimuksen Kärppien kanssa. Kausi 2002–2003 oli Saarenheimon ensimmäinen kokonainen SM-liigassa ja hän teki kaikissa 56 runkosarjaottelussa tehot 7+8=15. Kevään 2003 pudotuspeleissä Saarenheimo jakoi neljällä osumallaan Kärppien sisäisen maalipörssin voiton neljän muun pelaajan kanssa ja voitti SM-hopeaa.

Saarenheimo voitti Kärpissä Suomenmestaruuden vuosina 2004 ja 2005. Kaudella 2003–2004 hän teki runkosarjassa 22 pistettä ja kaudella 2004–2005 35 pistettä, mikä on Saarenheimon henkilökohtainen ennätys Kärpissä. Kyseistä kautta pidetään myös hänen läpimurtonaan SM-liigassa. Kausi 2005–2006 Saarenheimolla päättyi SM-pronssiin.

Kaudeksi 2006–2007 Saarenheimo siirtyi kaksivuotisella sopimuksella Rauman Lukkoon, jonne siirtyivät samalla myös hänelle Kärpistä tutut joukkuetoverit Juha-Pekka Haataja ja Henrik Juntunen. Saarenheimo teki joukkueessa ensimmäisellä kaudellaan SM-liigan yhden kauden piste-ennätyksensä tehoilla 19+27=46, joilla hän oli joukkueen kolmanneksi paras maalintekijä ja neljänneksi paras pistemies. Tammikuussa 2007 Saarenheimo ja Haataja pidensivät sopimuksiaan vuodella kevääseen 2009 saakka. He muodostivat Lukossa vaarallisen hyökkäysketjun Shayne Toporowskin kanssa. Toinen sopimuskausi 2006–2007 oli Saarenheimolta hieman edellistä vaisumpi, osittain Haatajan jalkavamman takia, mutta tehot 10+23=33 riittivät kuitenkin Lukon sisäisen pistepörssin toiseen sijaan. Kaudella 2008–2009 Saarenheimo teki liigauransa toiseksi parhaat pisteensä tehoilla 20+23=43, joilla hän oli Lukon toiseksi paras pistemies Haatajan jälkeen.

Saarenheimo palasi 2+1-vuotisella sopimuksella Kärppiin kaudeksi 2009–2010. Hän osoittautui kuitenkin pettymykseksi, kun 49 runkosarjaottelua toivat vain tehot 4+8=12. Saarenheimon kauteen mahtui myös peräti 32 ottelun mittainen maaliton putki. Elokuussa 2010 Kärpät vuokrasi Saarenheimon Ruotsiin ja Elitserien-joukkue Södertälje SK:hon, jonne hän siirtyi vuoden mittaisella sopimuksella korvatakseen samalla loukkaantunutta Petri Pakaslahtea. Saarenheimo floppasi myös Södertäljessä, jossa 22 runkosarjaottelua toivat kolme syöttöpistettä. Tammikuussa 2011 joukkue lainasi hänet loppukaudeksi sarjatasoa alemmas HockeyAllsvenskan-joukkue Tingsryds AIF:ään. Jo Saarenheimon ensimmäinen ottelu päättyi siellä aivotärähdykseen. Hän pelasi vielä kahdessa ottelussa, mutta oli loppukauden sivussa.

Saarenheimo käytti Kärppien kanssa olleen sopimuksen option ja jatkoi joukkueessa kaudella 2011–2012. Hän vakiinnutti loppukaudesta paikkansa Kärppien nelossentterinä. Saarenheimo oli kauden jälkeen ilman joukkuetta syyskuuhun 2012 saakka, kunnes hän teki aluksi 3. marraskuuta 2012 asti kestäneen sopimuksen Pelicansin kanssa. Päivä ennen sopimuksensa päättymistä joukkue teki Saarenheimon kanssa loppukauden 2012–2013 kattavan jatkosopimuksen. Maaliskuussa 2013 hän teki kaksivuotisen jatkosopimuksen Pelicansin kanssa.

Kaudella 2014–2015 Saarenheimo kärsi loukkaantumisista ja pelasi vain 32 runkosarjaottelua. Hän päätti lopettaa pelaajauransa kevääseen 2015.

### Maajoukkueura

Saarenheimo voitti alle 20-vuotiaiden MM-pronssia vuonna 2002 ja alle 18-vuotiaiden maailmanmestaruuden vuonna 2000. Hän on pelannut myös yhdeksän A-maaottelua Euro Hockey Tour -tasolla kaudella 2006–2007. Saarenheimo debytoi A-maajoukkueessa elo-syyskuun vaihteessa 2006 pelatussa Česká Pojišťovna Cupissa.

Muuta
-----

Saarenheimo sai lempinimet "Käsi" (jokerikannattajilta) ja "Raksilan Maradona" (kärppäkannattajilta) heittäessään 30. maaliskuuta 2003 välieräsarjan neljännen ottelun jatkoajalla kiekon Jokerien maaliin ajassa 90:57. Maali tarkastettiin videolta ja hyväksyttiin sillä videotuomareilla ei ollut käytössä heiton näyttänyttä kuvakulmaa. "Raksilan Maradona" viittaa argentiinalaisjalkapalloilija Diego Maradonaan, joka teki vastaavasti maalin kädellään vuoden 1986 MM-kilpailujen puolivälierissä Englantia vastaan.

### Perhe

Saarenheimon perheeseen kuuluu vaimo ja kolme tytärtä.

Tilastot
--------

|   |   | Runkosarja |   | Pudotuspelit |   | Palkinnot |   | Arvokisat |
| --- | --- | --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   | Turnaus | O | M | S | Pist. | RM |
| 2000–2001 | Kärpät | SM-liiga | 7 | 0 | 1 | 1 | 0 | 4 | 0 | 0 | 0 | 0 |
| 2001–2002 | Jukurit | Mestis | 7 | 3 | 0 | 3 | 0 | – | – | – | – | – |  |  |  |  |  |  | JMM | 7 | 1 | 0 | 1 | 0 |
|  | Kärpät | SM-liiga | 27 | 2 | 4 | 6 | 4 | 4 | 0 | 0 | 0 | 2 |
| 2002–2003 | Kärpät | SM-liiga | 56 | 7 | 8 | 15 | 28 | 15 | 4 | 2 | 6 | 2 |
| 2003–2004 | Kärpät | SM-liiga | 52 | 9 | 13 | 22 | 42 | 15 | 0 | 2 | 2 | 24 | Kanada-malja |
| 2004–2005 | Kärpät | SM-liiga | 56 | 15 | 20 | 35 | 22 | 12 | 1 | 3 | 4 | 2 | Kanada-malja |
| 2005–2006 | Kärpät | SM-liiga | 50 | 12 | 8 | 20 | 10 | 9 | 0 | 1 | 1 | 6 |
| 2006–2007 | Lukko | SM-liiga | 54 | 19 | 27 | 46 | 64 | 3 | 0 | 0 | 0 | 0 |
| 2007–2008 | Lukko | SM-liiga | 54 | 10 | 23 | 33 | 56 | 3 | 1 | 0 | 1 | 0 |
| 2008–2009 | Lukko | SM-liiga | 58 | 20 | 23 | 43 | 89 | – | – | – | – | – |
| 2009–2010 | Kärpät | SM-liiga | 49 | 4 | 8 | 12 | 28 | 9 | 0 | 2 | 2 | 6 |
| 2010–2011 | Södertälje SK | Elitserien | 22 | 0 | 3 | 3 | 6 | – | – | – | – | – |
|  | Tingsryds AIF | Allsvenskan | 3 | 0 | 0 | 0 | 4 | – | – | – | – | – |
| 2011–2012 | Kärpät | SM-liiga | 54 | 4 | 7 | 11 | 32 | 9 | 0 | 2 | 2 | 2 |
| 2012–2013 | Pelicans | SM-liiga | 53 | 6 | 15 | 21 | 34 | – | – | – | – | – |
| 2013–2014 | Pelicans | SM-liiga | 56 | 11 | 17 | 28 | 38 | 8 | 1 | 0 | 1 | 0 |
| 2014–2015 | Pelicans | SM-liiga | 32 | 3 | 5 | 8 | 20 | – | – | – | – | – |
| 14 kautta | yhteensä | SM-liiga | 658 | 123 | 178 | 301 | 483 | 91 | 7 | 12 | 19 | 44 |
| 1 kausi | yhteensä | Elitserien | 22 | 0 | 3 | 3 | 6 | – | – | – | – | – |

Lähteet
-------

* Pekka Saarenheimo The Internet Hockey Databasessa (englanniksi)
* Pekka Saarenheimo *Elite Prospects*. Everysport Media Group AB.  (englanniksi)

### Viitteet

1. 1 2  Iskeekö Raksilan Maradona finaaleissa? *Ilta-Sanomat*.  12.4.2005. Sanoma Media Finland. Viitattu 27.8.2011.
2. 1 2  Anttila, Sampo: PLAY-OFFS, KÄRPÄT – JOKERIT , SM-LIIGAA OULUSSA http://www.junnut.com  30.3.2003. JUNNUT.com.  Arkistoitu 9.3.2008. Viitattu 27.8.2011.
3. ↑  Pekka Saarenheimo – Oulun Kärpät
4. ↑  Heikkinen, Kari: Kärpät 2001–2002 – pelaaja-arvostelut  25.5.2002. Jatkoaika.com. Viitattu 2.11.2012.
5. 1 2 3  Lukko julkaisi tulevan kauden joukkueensa  25.4.2006. Jatkoaika.com. Viitattu 27.8.2011.
6. 1 2 3 4  Pekka Saarenheimo – Jatkoaika.com – Kaikki jääkiekosta
7. 1 2 3 4 5  Pekka Saarenheimo *Elite Prospects*. Everysport Media Group AB.  (englanniksi)
8. ↑  Tilastot – Liiga  2.2.2002. Liiga. Viitattu 27.8.2011.
9. ↑  Kärpät tiedotti Bäckströmin sopimuksesta  25.4.2002. Jatkoaika.com. Viitattu 27.8.2011.
10. ↑  Haataja ja Saarenheimo pidensivät sopimuksiaan  12.1.2007. Jatkoaika.com. Viitattu 27.8.2011.
11. ↑  Saarenheimo palaa Kärppiin  22.4.2009. Jatkoaika.com. Viitattu 27.8.2011.
12. ↑  Väisänen, Matti: Onnistunut häviäjä  23.1.2010. Jatkoaika.com. Viitattu 27.8.2011.
13. ↑  Saarenheimon ura jatkuu Ruotsissa  9.8.2010. Jatkoaika.com. Viitattu 27.8.2011.
14. ↑  Kärppä-sentteri vaihtaa Ruotsiin *Ilta-Sanomat*.  9.8.2010. Sanoma Media Finland. Viitattu 6.9.2010.
15. ↑  Elitserien-seura passitti suomalaishyökkääjänsä alasarjaan *Ilta-Sanomat*.  3.1.2011. Sanoma Media Finland. Viitattu 27.8.2011.
16. 1 2  Siira, Kimmo: Kovia kokenut kuuppa  29.3.2011. Kaleva Oy.  Arkistoitu 23.4.2011. Viitattu 27.8.2011.
17. ↑  Saarenheimo löysi töitä  24.9.2012. Jatkoaika.com. Viitattu 25.9.2012.
18. ↑  Isokokoinen NHL-puolustaja Pelicansiin  2.11.2012. Jatkoaika.com. Viitattu 2.11.2012.
19. ↑  Aravirta palaa Pelicansin ruoriin  26.3.2013. Jatkoaika.com. Viitattu 7.7.2013.
20. ↑  Perhe, Miro: Saarenheimo lurautti uransa joutsenlaulun: "Esimerkillinen pelaaja"  12.3.2015. Jatkoaika.com. Viitattu 16.3.2015.
21. ↑  Westerlund valitsi Leijonat Tshekin-turnaukseen  21.8.2006. MTV Oy. Viitattu 28.8.2011. [vanhentunut linkki]